URDHËR
Nr. 280, datë 1.10.2020

PËR MIRATIMIN E FORMËS DHE TË PRAKTIKAVE NË MARRËDHËNIET NDËRMJET STRUKTURËS PËRGJEGJËSE, QË MBULON AKTIVITETIN E SEKTORIT TË GAZIT NATYROR NË MINISTRI, DHE INSPEKTORATIT SHTETËROR PËRGJEGJËS PËR SEKTORIN E GAZIT NATYROR


Në mbështetje të nenit 102, pika 4, të Kushtetutës; ligjit nr. 102/2015, datë 23.9.2015, “Për sektorin e gazit natyror”, të ndryshuar; pikës 2, të kreut II, të vendimit nr. 573, datë 3.10.2018, të Këshillit të Ministrave, “Për miratimin e rregullave dhe të procedurave në ushtrimin e funksioneve mbikëqyrëse në sektorin e gazit natyror të ministrisë përgjegjëse për energjinë”, si dhe të vendimit nr. 410, datë 13.5.2015, të Këshillit të Ministrave, “Për krijimin, organizimin dhe funksionimin e Inspektoratit Shtetëror Teknik dhe Industrial”,

URDHËROJ:

1. Struktura përgjegjëse që mbulon aktivitetin e sektorit të gazit natyror në ministri të bashkëpunojë dhe të koordinojnë veprimet me Inspektoratin Shtetëror Teknik dhe Industrial (ISHTI), në rolin e inspektoratit shtetëror përgjegjës për sektorin e gazit natyror, për të garantuar realizimin e rolit mbikëqyrës të ministrisë në sektorin e gazit natyror, në zbatim të detyrimeve të përcaktuara në ligjin nr. 102/2015, datë 23.9.2015, “Për sektorin e gazit natyror”, të ndryshuar, për sa u përket zbatimit të kërkesave dhe rregullave teknike, procedurave, kushteve e standardeve në fuqi në aktivitetet për projektimin, ndërtimin dhe përdorimin e infrastrukturës, të instalimeve e pajisjeve të sektorit të gazit, të cilat realizohen nga shoqëritë që kryejnë veprimtari në sektorin e gazit natyror sipas lejeve dhe licencave përkatëse, duke përfshirë edhe kontrollin për cilësinë e gazit natyror.
2. Struktura përgjegjëse që mbulon aktivitetin e sektorit të gazit natyror në ministri të bashkëpunojë dhe të koordinojnë veprimet me ISHTI, në funksion të realizimit të rolit dhe funksionit të saj mbikëqyrës në sektorin e gazit natyror në Shqipëri, për sa ka të bëjë me:
a) përmbushjen e detyrimit për të garantuar projektimin, ndërtimin, përdorimin e sigurt dhe respektimin e rregullave teknike përkatëse të infrastrukturës në sektorin e gazit natyror dhe lidhjen e saj në kuadër rajonal; 
b) garantimin e gjendjes teknike e teknologjike funksionale të infrastrukturës dhe instalimeve të gazit natyror për të siguruar një furnizim cilësor, të qëndrueshëm e të sigurt me gaz natyror, si dhe funksionimin e një tregu konkurrues dhe të liberalizuar; 
c) mbështetjen dhe realizimin e masave të nevojshme për mbrojtjen e mjedisit, duke aplikuar vlerësime e procedura të njëjta për të licencuarit dhe operatorët e tjerë në sektorin e gazit natyror, përfshirë edhe linjat direkte, 
ç) trajtimin e çështjeve lidhur me vendosjen e penaliteteve për shkelje të mundshme të dispozitave ligjore në fuqi, lidhur me zbatimin dhe respektimin e rregullave të standardeve teknike në përdorimin e infrastrukturës dhe të instalimeve të gazit natyror.
3. Për probleme që i adresohen strukturës përgjegjëse në ministri, që mbulon aktivitetin e sektorit të gazit natyror, të cilat trajtojnë dhe/ose lidhen me materiale dhe informacione e të dhëna të karakterit teknik apo që përfshijnë edhe çështje të karakterit teknik, struktura/njësia përgjegjëse në ministri kërkon bashkëpunimin/mendimin e ISHTI-së. 

4. Struktura/drejtoria përkatëse e ISHTI-së, që mbulon aktivitetin për sektorin e gazin natyror dhe njësia/struktura përgjegjëse pranë ministrisë të ofrojnë dhe të shkëmbejnë informacion, në lidhje me gjendjen dhe problemet e zhvillimet të sektorit të gazit natyror në vend.
5. ISHTI-ja të krijojë një bazë të dhënash dhe të bëjë përditësimin e saj për të gjithë operatorët që do të ofrojnë shërbim, si: furnizim, transportim, depozitim, shpërndarje, konsumator fundor dhe çdo lloj operimi, në lidhje me gazin natyror, duke informuar edhe strukturën përkatëse pranë ministrisë përgjegjëse për hidrokarburet.
6. Çdo katërmujor struktura/njësia përgjegjëse për sektorin e gazit natyror në ministri në bashkëpunim me ISHTI-në, në rolin e inspektoratit shtetëror përgjegjës për gazin natyror, mbi bazën e informacioneve dhe të dhënave të grumbulluara gjatë inspektimeve për gjendjen teknike të objekteve, instalimeve dhe pajisjeve në shoqëritë që kryejnë aktivitet në sektorin e gazit natyror, si dhe mbi bazën e informacioneve me të dhëna nga shoqëritë operatore në sektorin e gazit, të përgatisin një raport informues për ministrinë për rezultatet e inspektimeve të kryera, si dhe për gjendjen teknike të objekteve, instalimeve dhe pajisjeve, si dhe për cilësinë e gazit, në shoqëritë që kryejnë aktivitet në sektorin e gazit natyror. 
Brenda muajit mars të çdo viti struktura/njësia përgjegjëse për sektorin e gazit natyror në ministri, në bashkëpunim me ISHTI-në, përgatisin dhe dorëzojnë në ministri raportin vjetor për vitin paraardhës.
7. Struktura/njësia përgjegjëse për sektorin e gazit natyror në ministri bashkëpunon me ISHTI-në për përpunimin e praktikës që paraqitet për miratim te titullari i ministrisë për modelin e kartës së identifikimit të inspektorit, në respektim të kërkesave të ligjit nr. 10433, datë 16.6.2011, “Për Inspektimin në Republikën e Shqipërisë, dhe të kërkesave të pikave 5 dhe 6, të kreut II, të VKM-së nr. 573, datë 3.10.2018, “Për miratimin e rregullave dhe të procedurave në ushtrimin e funksioneve mbikëqyrëse në sektorin e gazit natyror të ministrisë përgjegjëse për energjinë”, si dhe të përcaktimeve të urdhrit të ministrit nr. 170, datë 8.6.2020, “Për miratimin e formës dhe të përmbajtjes së kartës së identifikimit për inspektorin që kryen inspektim teknik në sektorin e gazit natyror”.
Inspektorët, që i ushtrojnë aktivitetet në fushën e përgjegjësisë së ISHTI-së dhe janë të pajisur me kartën e identifikimit të ISHTI-së nga inspektori i përgjithshëm, kanë të drejtën të ushtrojnë atributet e inspektorit. 
8. Inspektorati Shtetëror Teknik dhe Industrial (ISHTI), në rolin e inspektoratit shtetëror përgjegjës për gazin natyror, të angazhojë në njësinë/drejtorinë përgjegjëse për sektorin e gazit natyror punonjës të kualifikuar, të cilët kanë:
- ekspertizën e duhur teknike në fushën e gazit natyror, si dhe brenda një periudhe trevjeçare të jenë të pajisur me certifikatën profesionale për kategorinë përkatëse në zbatim të kërkesave të VKM-së nr. 551, datë 18.6.2015, “Për miratimin e kritereve dhe të procedurave për pajisjen me certifikatën e lejes profesionale për veprimtaritë studimore-projektuese dhe zbatuese për kërkimin, prodhimin, përpunimin, transportimin, depozitimin dhe tregtimin e lëndëve hidrokarbure”, të ndryshuar.
- ekspertizën e duhur juridike në fushën e sektorit hidrokarbur, si dhe brenda një periudhe trevjeçare janë pajisur me dokumentin/certifikimin përkatës të ekspertit jurist, në zbatim të kërkesave të ligjit nr. 10433, datë 16.6.2011, “Për inspektimin në Republikën e Shqipërisë”.
9. Inspektorati Shtetëror Teknik dhe Industrial (ISHTI) bashkëpunon me strukturën/njësinë përgjegjëse për sektorin e gazit në ministri për ngritjen e kapaciteteve në njësinë/drejtorinë përgjegjëse të ISHTI-së, që mbulon aktivitetin e sektorit të gazit natyror.
10. Struktura/njësia përgjegjëse për sektorin e gazit natyror në ministri bashkëpunon me Inspektoratin Shtetëror Teknik dhe Industrial (ISHTI), në rolin e inspektoratit shtetëror përgjegjës për gazin natyror, në procesin e përgatitjes së rregullave teknike për sektorin e gazit natyror në zbatim të përcaktimeve të nenit 10, “Rregullat teknike dhe të sigurisë në sektorin e gazit natyror”, të ligjit nr. 102/2015, datë 23.9.2015, “Për sektorin e gazit natyror”, të ndryshuar.
11. Në rastet kur gjatë mbikëqyrjes/inspektimit në shoqëritë që kryejnë veprimtari të gazit natyror, sipas lejeve dhe licencave përkatëse janë konstatuar parregullsi dhe mangësi në aspektin e zbatimit të kërkesave dhe rregullave teknike, të cilat nuk janë eliminuar pas inspektimeve të mëparshme ose është e nevojshme për të eliminuar një rrezik të menjëhershëm për jetën, shëndetin dhe pronën e qytetarëve, si dhe për shkak të kompleksitetit të mbikëqyrjes apo për rëndësinë e eliminimit të defekteve teknike e teknologjike, struktura/njësia përgjegjëse për sektorin e gazit natyror në ministri në bashkëpunim me Inspektoratin Shtetëror Teknik dhe Industrial (ISHTI), në rolin e inspektoratit shtetëror përgjegjës për gazin natyror, i propozojnë ministrit për të urdhëruar kryerjen e inspektimeve të kombinuara me ministritë e tjera, në zbatim të përcaktimeve të pikës 3, të kreut IV, të VKM-së nr. 573, datë 3.10.2018, “Për miratimin e rregullave dhe të procedurave në ushtrimin e funksioneve mbikëqyrëse në sektorin e gazit natyror të ministrisë përgjegjëse për energjinë”.
12. Për ndjekjen e zbatimit të këtij urdhri ngarkohet Drejtoria e Programeve të Zhvillimit në Fushën e Hidrokarbureve, si dhe Inspektorati Shtetëror Teknik dhe Industrial.
Ky urdhër hyn në fuqi menjëherë dhe botohet në Fletoren Zyrtare. 

[bookmark: _GoBack]MINISTËR I INFRASTRUKTURËS DHE ENERGJISË
Belinda Balluku

